Ondersoek ná vrou baba verloor toe kar oor haar ryBelinda Louw en haar kêrel, Corné Hitge. Foto: Facebook ŉ Saak van roekelose en nalatige bestuur word ondersoek nadat ŉ swanger vrou van Pretoria Saterdag by ŉ motorwassery in Gezina raakgery is en haar ongebore baba verloor het. Volgens berigte is Belinda Louw tans in ’n kritieke toestand in die waakeenheid van die Muelmed-hospitaal. Sy het glo by ŉ tafeltjie by ŉ vulstasie op die hoek van Johan Heyns- en Ben Swartstraat gesit toe ŉ motor bo-oor haar gery het. Dit is nie duidelik wat veroorsaak het dat die motor oor haar gery het nie. Kapt. Coba Britz, woordvoerder van die polisie, het aan Maroela Media bevestig dat die polisie die saak ondersoek. “In die stadium kan ons bevestig dat die vrou kritieke beserings opgedoen het nadat ŉ motor oor haar gery het. Ons het reeds ŉ waarskuwingsverklaring van die bestuurder van die motor afgeneem, asook verklarings van ooggetuies op die toneel. Die saak sal later na die direkteur van openbare vervolging verwys word wat sal besluit of iemand vervolg sal word,” het Britz gesê. Xander Louw, Belinda se broer, wou nie kommentaar lewer nie.